NÁRODNÁ  RADA  SLOVENSKEJ  REPUBLIKY
VIII. volebné obdobie
_______________________________________________________________

Číslo: CRD-480/2021

484a
   Správa 

Zahraničného výboru Národnej rady Slovenskej republiky o prerokovaní návrhu poslanca Mariána Kéryho na prijatie uznesenia Národnej rady Slovenskej republiky týkajúce sa Náhorného Karabachu (tlač 484)
___________________________________________________________________________

Predseda Národnej rady Slovenskej republiky svojím rozhodnutím č. 477 z 19. marca 2021 pridelil návrh poslanca Mariána Kéryho na prijatie uznesenia Národnej rady Slovenskej republiky týkajúce sa Náhorného Karabachu (tlač 484) na prerokovanie Zahraničnému výboru  Národnej rady Slovenskej republiky s tým, že ako gestorský výbor podá Národnej rade Slovenskej republiky informáciu o výsledku prerokovania uvedeného návrhu vo výbore a návrh na uznesenie Národnej rady Slovenskej republiky.

Predložený návrh poslanca Mariána Kéryho na prijatie uznesenia Národnej rady Slovenskej republiky týkajúce sa Náhorného Karabachu (tlač 484) prerokoval Zahraničný výbor Národnej rady Slovenskej republiky na 21. schôdzi výboru dňa 30. marca 2021 a prijal k nemu uznesenie č. 46, v ktorom odporúča Národnej rade Slovenskej republiky uznesenie Národnej rady Slovenskej republiky týkajúce sa Náhorného Karabachu (tlač 484) schváliť v zmysle nasledovných pozmeňujúcich a doplňujúcich návrhov:

1.	Bod B znie nasledovne:
„B. dôrazne odsudzuje zabíjanie civilistov, ničenie civilných objektov, infraštruktúry, objektov kultúrneho a náboženského dedičstva;“.
						Gestorský výbor odporúča schváliť.
      2.  Bod F sa dopĺňa nasledovne:
„F. vyzýva vládu Slovenskej republiky, Európsku úniu a medzinárodné organizácie,   
 aby sa zasadzovali za:
-	riadne vyšetrenie všetkých obvinení z vojnových zločinov, vrátane použitia kazetovej munície;
-	okamžité prepustenie všetkých vojnových zajatcov a civilistov;
-	neobmedzený prístup medzinárodných humanitárnych organizácií do Náhorného Karabachu.“
Gestorský výbor odporúča schváliť.

Zahraničný výbor Národnej rady Slovenskej republiky ako gestorský výbor odporúča Národnej rade Slovenskej republiky uznesenie Národnej rady Slovenskej republiky týkajúce sa Náhorného Karabachu (tlač 484) v znení schválených pozmeňujúcich a doplňujúcich návrhov schváliť.

Správa Zahraničného výboru Národnej rady Slovenskej republiky o prerokovaní návrhu poslanca Mariána Kéryho na prijatie uznesenia Národnej rady Slovenskej republiky týkajúce sa Náhorného Karabachu (tlač 484a) bola schválená uznesením Zahraničného výboru Národnej rady Slovenskej republiky č.  47 z  30.  marca 2021.

Týmto uznesením výbor zároveň poveril poslanca Andreja Stančíka, aby na schôdzi Národnej rady Slovenskej republiky informoval o výsledku rokovania.

Bratislava 30. marec 2021

           Marián Kéry
      predseda Zahraničného výboru
     Národnej rady Slovenskej republiky

NÁRODNÁ RADA SLOVENSKEJ REPUBLIKY
VIII. volebné obdobie

Číslo:          /2021

Návrh
UZNESENIE
NÁRODNEJ RADY SLOVENSKEJ REPUBLIKY

z                    2021

týkajúce sa Náhorného Karabachu

Národná rada Slovenskej republiky

A.	berie na vedomie vyhlásenie  o úplnom prímerí v Náhornom Karabachu a v jeho okolí, ktoré podpísali Arménsko, Azerbajdžan a Rusko 9. novembra 2020; 

B.	dôrazne odsudzuje zabíjanie civilistov, ničenie civilných objektov, infraštruktúry, objektov kultúrneho a náboženského dedičstva;

C.	so znepokojením  poukazuje na vojenské zapojenie tretích krajín do konfliktu a ich destabilizačnú úlohu; 

D.	zdôrazňuje, že proces dosiahnutia trvalého mieru a určenia budúceho právneho postavenia Náhorného Karabachu by mali viesť spolupredsedovia Minskej skupiny OBSE; 

E.	vyjadruje hlboké znepokojenie nad nedodržiavaním povinnosti okamžite prepustiť všetkých vojnových zajatcov a iné násilne zadržané osoby vrátane civilistov, ako to vyžaduje medzinárodné humanitárne právo,  najmä Ženevská konvencia (III.) z roku 1949;

F.	vyzýva vládu Slovenskej republiky, Európsku úniu a medzinárodné organizácie, aby sa zasadzovali za:

- riadne vyšetrenie všetkých obvinení z vojnových zločinov, vrátane použitia kazetovej munície;

- okamžité prepustenie všetkých vojnových zajatcov a civilistov;

- neobmedzený prístup medzinárodných humanitárnych organizácií do Náhorného Karabachu.